Musiekvideo: Red Sheep wys hulle diep kant | Maroela Media
Estian Maree en Richard 'Max' Marx van Red Sheep.
Red Sheep, die musiekduo oorspronklik van Stellenbosch, is 'n studentegroep wat mense al meer laat regop sit.
Hulle is vol van pret en plesier, maar volgens die sanger en skrywer Estian Maree (of Dorper soos hy beter bekend is) en sy mede-groeplid Richard "Max" Koenig, het hulle ook 'n volwasse, dieper kant wat hulle op hul unieke manier met hul gehoor deel.
Hulle jongste enkelsnit, "Ek sien die see vir die eerste keer", is 'n snit met vleis om die been en het 'n boodskap wat vir almal 'n ander betekenis sal hê.
Die musiekvideo vir dié snit is vandag (Vrydag) vir die eerste keer op Maroela Media te sien.
"Op die einde van die dag sê ek die luisteraar is die skrywer van die lied: Wat ook al die liedjie vir jou beteken, is waaroor die liedjie gaan," verduidelik Maree, wat die liedjie geskryf het.
Om die lied nog meer universeel te verpak beeld die musiekvideo verskeie tonele uit waar 'n sintuig soos sig, reuk, klank en smaak 'n katalisator is vir die soort gevoel wat Maree beskryf.
Eric T Graham het die video geskiet.
Red Sheep se debuutalbum, Kaskenades, is einde verlede jaar uitgereik, waarna die eerste enkelsnit, "Rondomtalie", onmiddellik die Apple Music-trefferlys betree het.
Weens die inperking kon die groep nie 'n musiekvideo vir hierdie snit skiet nie, maar gedurende die verfilming van "Ek sien die see vir die eerste keer" het die produksiespan, onder leiding van Johan C Venter, twee musiekvideo's op een dag geskiet.
"Ek sien die see vir die eerste keer" en Kaskenades is op alle digitale platforms beskikbaar.
Kyk hier na die musiekvideo vir "Ek sien die see vir die eerste keer":
Musiekvideo: Pieter Marcato diep herinneringe op
Gaaaap!! "Old Skool" hierso. Ek hou maar by my ou gunstelinge. Led Zepplin, Pink Floyd, Uriah Heep en Deep Purple.